去病侯三歲，元狩二年春為驃騎將軍，將萬騎出隴西，率戎士逾烏盭，討脩濮，涉狐奴，歷五王國，輜重人衆攝讋者弗取，幾獲單于子。轉戰六日，過焉支山千有餘里，合短兵，鏖臯蘭下，殺折蘭王，斬盧侯王，銳悍者誅，全甲獲醜，執渾邪王子及相國、都尉，捷首虜八千九百六十級，收休屠王祭天金人，師率減什七，益封去病二千二百戶。